Á næsta ári eru 110 ár síðan formlegt skólastarf hófst í Hrísey . Við í Hríseyjarskóla hyggjumst fagna þessu m.a. með glæsilegri árshátíð á sumardaginn fyrsta þann 21. apríl . Við höfum áhuga á að kanna vilja fyrrverandi nemenda til að fagna með okkur . Hvað viljið þið gera í tilefni afmælisins ? Er þetta rétti tíminn til að fagna með fyrrum skólafélögum ? Helga Íris Ingólfsdóttir hefur verið ráðin verkefnisstjóri brothættra byggða fyrir Hrísey og Grímsey . Helga Íris var valin úr hópi margra hæfra umsækjenda , en alls sóttu 13 um starfið . Helga Íris er 37 ára , fædd og uppalin á Dalvík . Hún er stúdent frá MA , lauk BSc prófi í umhverfisskipulagi frá Landbúnaðarháskóla Íslands á Hvanneyri árið 2011 og stefnir á að ljúka meistaragráðu í skipulagsfræði frá sama skóla um næstu áramót . Helga Íris er búsett á Dalvík en mun hafa aðstöðu á skrifstofu sveitarfélagsins í Hrísey . Helga hefur margskonar starfsreynslu sem nýtist henni í nýju starfi . Hún vann meðal annars á umhverfissviði Dalvíkurbyggðar í fimm ár og hefur reynslu af stjórnsýslunni og því að stjórna verkefnum sem ólíkir aðilar koma að . Helga er sérstök áhugamanneskja um íbúalýðræði og tækifæri fólks til þess að hafa áhrif á samfélag sitt og umhverfi . Fyrsti fundur nýskipaðrar verkefnisstjórnar í verkefninu  Brothættar byggðir  í Hrísey var haldinn s.l. fimmtudag , 10. september . Á fundinn mættu fulltrúar Byggðastofnunar , Akureyrarbæjar , Atvinnuþróunarfélags Eyjafjarðar , Eyþings og íbúa í Hrísey . Rætt var um stöðuna í Hrísey bæði hvað varðar atvinnulíf og samfélag og um skipulag samstarfsins framundan . Fundarmenn voru sammála um að taka upp þráðinn frá málþingi sem Áhugahópur um framtíð Hríseyjar stóð fyrir haustið 2013 . Þar var rætt um margvísleg mál sem snertir Hríseyinga og full ástæða þykir til að fylgja eftir . Ungmennafélagið Narfi stendur fyrir viðburðum í tilefni af Hreyfiviku UMFÍ dagana 21. - 27. september . Þeir sem mæta á viðburð geta skrifað nafn sitt á miða sem fer í lukkupott . Dregið verður úr honum á sunnudeginum . Því oftar sem þú mætir , hreyfir þig og tekur þátt , því meiri eru vinningslíkurnar ! Boðið verður upp á viðveru hjúkrunarfræðings í vetur í Hrísey . Panta þarf tíma í síma : 466 - 1500 . Staðsetning : Hlein Tímasetning : kl. 11:30 - 12:30 Dagsetningar : Þriðjudaginn 15. september . Þriðjudaginn 20. október . Þriðjudaginn 17. nóvember . Þriðjudaginn 15. desember .